Li Rey del Alnes (Goethe)

Li Rey del Alnes est un ballade de Johann Wolfgang von Goethe. Il scrit it in li annu 1782.

 Text 
Qui cavalca in nocte tra vent siflant?
It es li patre con su infant.
In su brass il presse li litt garson,
Le tene calidmen, securmen e bon.

"Mi filio, quo fa te celar tu visage?"
- "Li rey del alnes con bell equipage.
Ne vide tu le? Con coron e mantó!"
"Yo vide un nebul, mi car infanto."

- "Ples, bell infant, venir con me!
Bell ludes va yo luder con te;
Li rive splende con mani flores;
Mi matre se vesti in mult colores."

- "Mi patre, mi patre, ne audi tu pian
Li bell promesses del rey arcan?"
- "Ples restar quiet, mi car infant.
Sicc folies brui in vent susurrant!"

- "Ne vole venir tu , infanto car?
Mi filias amabil te va amusar.
Mi filias dansa li ronde noctal.
E va te lullar per canzones elfal!"

- "Mi patre, mi patre, ne vide tu ta
Li filias del rey in li obscuritá?"
- "Mi filio, mi filio, yo vide precis;
Old sálices sta con foliage gris!"

- "Yo ama te! Me charma tu bell tenentie!
E si tu ne vole, yo usa violentie!"
- "Mi patre, mi patre, il ha me tuchat!
Li rey del alnes dolor me ha fat!"

Li patre, horre, cavalca rapid.
Tenente l' infanto gement e livid.
Atinge in fine con pena su cort.
In su brasses, li infant esset mort.

Categorie:Goethe